|  |  |
| --- | --- |
|  |  *See artikkel on Lääne-Virumaa asuvast vallast; Jõgevamaal asunud endise valla kohta vaata artiklit Kadrina vald (Kodavere kihelkond).* |

---

**Kadrina vald** on kohalik omavalitsus Lääne-Virumaa lääneosas. Kadrina vald jääb Harju ja Viru alamvesikonda ning valla lõunaosa ka Pandivere põhjavee alamvesikonda.

Kadrina vald on elanike arvult Eesti üks väiksemaid omavalitsusi, olles suuruselt 64. omavalitsus (Eestis on kokku 79 omavalitsust). Pindalalt on Kadrina vald Eesti suuruselt 48. omavalitsus.

Valla keskus on Kadrina alevik, kus elas 2020. aasta alguse seisuga 2113 inimest. Lisaks asub vallas ka Hulja alevik.

Kadrina valda läbivad riigimaanteed, millest suuremad on Tallinn–Narva ja Pärnu–Rakvere–Sõmeru.

Viljakad mullad on andnud võimaluse tegeleda seal pikka aega põlluharimise ja karjakasvatamisega.

Kadrina vallavanem on alates 2018. aastast Kairit Pihlak.

Asustus
-------

Kadrina on valla suurim asula ja üks kahest alevikust Hulja kõrval
### Alevikud

Kadrina, Hulja

### Külad

Ama, Arbavere, Hõbeda, Härjadi, Jõepere, Jõetaguse, Jürimõisa, Kadapiku, Kallukse, Kihlevere, Kiku, Kolu, Kõrveküla, Lante, Leikude, Loobu, Läsna, Mõndavere, Mäo, Neeruti, Ohepalu, Orutaguse, Pariisi, Põima, Ridaküla, Rõmeda, Salda, Saukse, Sootaguse, Tirbiku, Tokolopi, Udriku, Uku, Undla, Vaiatu, Vandu, Viitna, Vohnja, Võduvere, Võipere

### Ajaloolised külad

Ahila, Koplimetsa, Kriska, Nagala, Ojaveski, Pankase, Päri, Sirgu, Tõrma, Uudeküla, Valgma, Vatku

Ajalugu
-------

Kadrina vald moodustati 1992. aasta 9. aprillil. Varem tegutses sel alal Kadrina külanõukogu. Enne seda tegutses seal aastatel 1939–1950 Undla vald keskusega Kadrinas, mis moodustati vallareformiga suuresti senisest Kadrina kihelkonna Undla vallast (1866–1939).

1993. aasta juulis eraldati Kadrina vallast Saksi vald. Kui Saksi vald liitus 2005. aastal koos Tapa linna ja Lehtse vallaga uueks Tapa vallaks, siis liitusid Saksi valla Kiku, Pariisi ja Salda küla taas Kadrina vallaga.

Seniste reformidega on muudetud ka külade piire. Näiteks pole enam Koplimetsa küla, mis kuulub nüüd Ridaküla koosseisu.

Loodus
------

Looduskaitsealune Kallukse mänd Kolu külas
Maastikukaitsealadest asuvad (sh osaliselt) vallas Kallukse maastikukaitseala, Neeruti maastikukaitseala ja Viitna maastikukaitseala. Osaliselt jäävad valla alale ka Lahemaa rahvuspark ja Ohepalu looduskaitseala. Samuti asub seal Tirbiku looduskaitseala, mis moodustati 2019. aastal.

Kaitsealustest parkidest jäävad valda Arbavere, Kolu, Loobu, Neeruti, Udriku, Undla ja Vohnja mõisa park.

Hoiualadest asub Kadrina vallas Loobu jõe hoiuala ning sinna ulatub osaliselt Lasila hoiuala.

Valla alal asub palju järvi. Nende seas Neeruti järved (Eesjärv, Tagajärv, Orajärv ja Sinijärv), Viitna järved (Pikkjärv, Linajärv ja Nabudi järv) ning Udriku järved (Suurjärv, Väikejärv ja Mädajärv). Samuti asub Ohepalu soos Ohepalu järv (67,9 ha). Loobu jõel on ka mitu paisjärve, näiteks Kadrina paisjärv (8,8 ha), Jõepere järv (3,3 ha) ja Undla veskijärv (1,2 ha).

Looduskaitsealustest üksikobjektidest asuvad vallas Kallukse mänd, Viitna kadakas (kuivanud), Linda-Neitsi kivi, Kolu allikad ja Jõepere allikad. Lisaks on puistuna kaitse alla võetud Jõepere põlispuud.

* Nabudi järvNabudi järv
* Viitna PikkjärvViitna Pikkjärv
* Valgma järvValgma järv
* Neeruti Eesjärv sügiselNeeruti Eesjärv sügisel
* Linda-Neitsi kivi ehk LodikiviLinda-Neitsi kivi ehk Lodikivi
* Ohepalu sooOhepalu soo

Rahvastik
---------

Kadrina valla rahvastikupüramiid
Kadrina valla elanike arv on püsinud alates 2020. aastast stabiilsena. Valla elanikest on 95,1% eestlased, 2,4% venelased ja 2,5% muude rahvuste esindajad.

**Valla elanike emakeel:**

* eesti keel (94% elanikest);
* vene keel (5% elanikest);
* muu võõrkeel (1% elanikest).

Võrreldes teiste Eesti omavalitsustega on Kadrina vallas pensionäride osakaal suhteliselt madal. Kadrina valla elanikest moodustavad pensionärid 22,9% (Eestis 22,6% ja Lääne-Virumaal 25%). Selle näitaja poolest ollakse Eestis omavalitsuste seas 59. kohal (kokku 79 omavalitsust). Vallas elab 23% pensionäridest üksi. Tööl käivate pensionäride osakaal on Eesti keskmisel tasemel. Nii vallas kui Eestis käib tööl 18% pensionäridest.

Kadrina vallas on ka puudega isikute osakaal Eesti omavalitsuste seas pigem üks madalamaid. Vaid 8,3 protsendil Kadrina valla elanikest on diagnoositud puue (Eestis on keskmiselt diagnoositud puue 8,5% elanikest ja Lääne-Virumaal 9,1% elanikest). Kõige enam on diagnoositud puuet tööealistel isikutel (52% juhtudest).

Valla elanikest 51% elab eramajas, 48% elab korteris, 1% ühiseluruumis ja 1% mitteeluruumis. Umbes 3/4 valla elanikest omab oma elamispinda (77%), 11% üürib ja 12% kasutab elamispinda muudel alustel.

Eelarve
-------

2021. aastal kavandatud eelarve näeb ette tulusid summas 7,3 miljonit eurot ja kulusid summas 7 miljonit eurot. Kõige suurem osa sissetulekust peaks laekuma füüsilise isiku tulumaksust (4,2 miljonit) ning riigi eraldatavast toetus- ja tasandusfondist (2,6 miljonit). Põhitegevuse kuludest kuulub suurim osa haridusele (62,2%).

2020. aastal olid Kadrina valla eelarve tulud 7,7 miljonit eurot. Selle näitaja alusel oli Kadrina valla eelarve Eesti omavalitsuste seas 69. kohal. Kadrina valla netovõlakoormus moodustab 27% valla eelarvest. Selle näitaja poolest ollakse omavalitsuste võrdluses keskmike seas (40. kohal).

Haridus
-------

Kadrina Lasteaed Sipsik
Vallas tegutsevad Kadrina Lasteaed Sipsik, Vohnja Lasteaed-Algkool, Kadrina Keskkool ja Kadrina kunstidekool.

Meedia
------

Alates 1992. aasta detsembrist ilmub Kadrina valla ajaleht Kodukant. Ajalehe toimetaja on Gethe Rohumägi. Varem on toimetajad olnud Ilmar Tomusk, Harald Rahupõld, Enn Mälgand ja Rein Sikk ja Lisete Laisaar.

Juhtimine
---------

### Vallavanemad

* Jaan Stern – külanõukogu esimees ja vallavanem 10. detsembrist 1989 kuni 17. oktoobrini 1993
* Enno Põllu – vallavanem 17. oktoobrist 1993 kuni 28. septembrini 1994 (hukkus Estonia katastroofis nagu ka Peeter Ronk, kes oli volikogu esimees 17.10.1993–28.09.1994)
* Valeri Lõõnik – vallavanem 1994–1996
* Mati Käbin – vallavanema kohusetäitja juulist 1996 kuni 20. oktoobrini 1996
* Jaan Stern – (taas) vallavanem 20. oktoobrist 1996 kuni 17. oktoobrini 1999 (seejärel volikogu esimees 17.10.1999–16.10.2005 ja abivallavanem 16.10.2005–2013)
* Ain Suurkaev – vallavanem 17. oktoobrist 1999 kuni 16. oktoobrini 2005 (varem abivallavanem 1996–1999 ja hiljem volikogu esimees 2005–2009)
* Aivar Lankei – vallavanem 16. oktoobrist 2005 kuni 21. novembrini 2013
* Erich Petrovits – vallavanem 21. novembrist 2013 kuni 2017. aastani
* Marko Teiva – vallavanem 2017. aastast kuni 9. veebruarini 2018
* Jaan Stern – vallavanema kohusetäitja
* Kairit Pihlak – vallavanem alates 11. aprillist 2018

Sümboolika
----------

 *Pikemalt artiklites Kadrina valla lipp ja Kadrina valla vapp*
Kadrina valla lipp on horisontaalsete väljadega trikoloor. Ülemine laid on valge, keskmine must ja alumine roheline. Väljade laiuste suhte on 3:2:3. Lipu laiuse ja pikkuse vahekord on 7:11. Lipu normaalsuurus on 98x154 cm. Lipp kinnitati 23. jaanuaril 1995 ning õnnistati sama aasta 25. novembril – kadripäeval ehk püha Katariina sünnipäeval – Kadrina kirikus.

Koos Kadrina valla lipuga õnnistati samal päeval Kadrina kirikus ka valla vapp. Sellel on hõbedase kaldtalaga vasakult poolitatud rohelise-musta kilbi ülemisel, rohelisel väljal kuue kodaraga ratas, millest osa on ära murdunud ja mustal väljal kolm Kreeka risti – kõik hõbedased. Vapil kujutatud katkine ratas on ajalooline sümbol: nimelt purunes 307. aastal Aleksandrias Katariina piinamise ratas, mis andiski alust Katariina pühakuks kuulutamisele. Vapi autori Jaan Liivsoo sõnul võib katkine ratas tähendada ka Kadrina arengu hüplikkust, kolm Kreeka risti märgivad aga usku Jumalasse, Eesti Vabariiki ja iseendasse.

Vabaühendused
-------------

Vallas tegutseb mittetulundusühing Neeruti Selts. Seltsi ellukutsumise idee käis 1997. aastal välja Enn Loik (1938–2003), kes oli juba 1994. aastal algatanud n-ö Kadrina kultuurigrupi tegevuse. Selts asutati 2001. aastal ning MTÜ registreeriti 30. aprillil 2002. Korraldatakse avalikke üritusi (loodusretked, õpitoad, koolitused) ning avaldatakse loodusteemalisi ja koduloolisi toimetisi. Seltsi tegevust juhtinud ning piirkonna ajalugu talletanud ja tutvustanud Tiiu Uusküla pälvis 2021. aastal esimese Kadrina valla elutööpreemia.

Avalikku sauna teenust korraldab Kadrina Saunaklubi. Kadrina saun tegutseb 1957. aastast ja on vanim järjepidevalt tegutsev külasaun Eestis.[*viide?*] Üldjuhul on aastas 44 avalikku saunakorda, mida külastab 2500 saunasõpra nii Kadrinast kui ka Rakverest, Tapalt ja kaugemaltki. Pooled saunas käijatest on pensionärid ja lapsed. Vähemalt kord aastas toimub vallarahvale tasuta saunapäev. Kadrina saunas on rahvaga kohtumas käinud ministrid, sh peaministrid, aga ka Riigikogu esimehed ja peapiiskop.

Spordiürituste korraldajana on tuntud Huviklubi Nelson. See vabatahtlike ühendus korraldab Kadrina Paisjärve jooksu, Tamsalu-Neeruti Maratoni, Kadrina Kadripäeva kadrijooksu, Loobu Jõe poolmaratoni ja teisi liikumisharrastuse üritusi. Lisaks toimuvad Huviklubi Nelsoni korraldusel ronimistreeningud Kadrina huvikeskuse ronimisseinal.

Vaatamisväärsused
-----------------

* Viitna kõrts
* Viitna Pikkjärv
* Neeruti mõis
* Neeruti järved
* Emakeele ausammas (Kadrinas)
* Kadrina Vabadussõja mälestussammas
* Vohnja mõis
* Loobu jõgi

Sõprussuhted
------------

Alates 26. novembrist 1986 on vallal sõprussuhted Janakkala vallaga Soomes. Koostöölepingut on uuendatud 1996. ja 2012. aastal.

Pilte
-----

* Kadrina kirikKadrina kirik
* Kadrina ristisaluKadrina ristisalu
* Neeruti mõisNeeruti mõis
* Viitna kõrtsihooneViitna kõrtsihoone
* Undla mõisa peahooneUndla mõisa peahoone
* Hulja kalmistu väravHulja kalmistu värav

Vaata ka
--------

* Kadrina kihelkond
* Kalevipoja künnivaod

Viited
------

1. ↑  Maa-amet, vaadatud 11.03.2018.
2. ↑  Statistikaameti statistika andmebaas, vaadatud 14.08.2023.
3. ↑  Eesti haldus- ja asustusjaotuse klassifikaator, vaadatud 8.07.2022.
4. 1 2  "KADRINA VALLA ARENGUKAVA AASTATEKS 2018-2035" (PDF). Vaadatud 7.01.2022.
5. 1 2  "RV0240: Rahvastik 2017. aasta haldusreformi järgselt, 1. jaanuar". 2023. Vaadatud 19.04.2024.
6. ↑  "Lääne-Virumaa pärandkultuurist" (2010), lk 21 ().
7. ↑  "Video: Kadrina värske vallavanem Kairit Pihlak uues ametis ei kõhkle" Virumaa Teataja, 2. aprill 2018.
8. ↑  Ida-Viru maakonna Aseri, Maidla, Mäetaguse ja Sinimäe valla, Lääne-Viru maakonna Kaarli, Kadrina, Laekvere, Rakke, Rägavere ja Simuna valla ning Pärnu maakonna Audru valla omavalitsusliku staatuse kinnitamise kohta (vastu võetud 09.04.1992).
9. ↑  RT I 1993, 52, 732
10. ↑  Kaitsealune ala või üksikobjekt: Tirbiku LKA, Tirbiku skv. (KLO1101823) EELIS.
11. ↑  "RL21429: RAHVASTIK RAHVUSE, SOO, VANUSERÜHMA JA ELUKOHA (HALDUSÜKSUS) JÄRGI, 31. DETSEMBER 2021 | Aasta, Vanuserühm, Elukoht, Sugu ning Rahvus". Vaadatud 19.04.2024.
12. ↑  "Pension". Oktoober 2023. Vaadatud 19.04.2024.`{{netiviide}}`: CS1 hooldus: url-olek (link)
13. ↑  "Statistika, puuded". 31. detsember 2023 seisuga. Vaadatud 19.04.2024.`{{netiviide}}`: CS1 hooldus: url-olek (link)
14. ↑  "RL21803: RAHVASTIK | Aasta, Elukoht, Vanuserühm, Sugu ning Eluruumi tüüp ja kasutamise alus". Vaadatud 19.04.2024.
15. ↑  "Kadrina valla 2021. aasta eelarve" Kodukant, veebruar 2021. Lk 3.
16. ↑  "RR306: KOHALIKE OMAVALITSUSTE NETOVÕLAKOORMUS PIIRKONNA/HALDUSÜKSUSE JÄRGI". Vaadatud 7.01.2022.
17. ↑  Ajalehe Kodukant esimene number.
18. ↑  Kadrina vallaleht Kodukant Kadrina vald (vaadatud 1. juunil 2021).
19. ↑  "10 aastat Neeruti Seltsi" Maaleht, 22. september 2011.
20. ↑  Kodukant veebruar 2021. Lk 1 ja 4.
21. ↑  Kadrina valla sõprusvallad Kadrina vald (vaadatud 1. juunil 2021).

Välislingid
-----------

|  |  |
| --- | --- |
|  | Pildid, videod ja helifailid Commonsis: **Kadrina vald** |

* Kadrina vald
* Kadrina valla reklaamfilm "Suur väikeses" (1999) (YouTube)

Lääne-Virumaa vapp
Lääne-Viru maakonna omavalitsused

**Linnad**: Rakvere  

**Vallad:** Haljala  **·**  Kadrina  **·**  Rakvere  **·**  Tapa  **·**  Vinni  **·**  Viru-Nigula  **·**  Väike-Maarja